bluuebunny/crossref_metadata_2025 huggingface dataset:
Κοινοβουλευτικός έλεγχος
Authors: Καλυβιώτου Μαριάνθη
Published: September 2021

Η διδακτορική διατριβή πραγματεύεται ζητήματα που αναφέρονται στον θεσμό του κοινοβουλευτικού ελέγχου. Ιδίως, επιχειρεί να αναδείξει τη διάστασή του ως θεσμού σύμπραξης Βουλής και Κυβέρνησης, να καταδείξει τον δεσμευτικό χαρακτήρα των κανόνων που τον διέπουν και, εν τέλει, να οριοθετήσει τη σύμφωνη με το Σύνταγμα και τον Κανονισμό της Βουλής λειτουργία του θεσμού.Το περιεχόμενο της μελέτης διαρθρώνεται σε δύο άξονες. Στον πρώτο άξονα επιχειρείται, αφ’ ενός, να αναδειχθούν τα ποικίλα χαρακτηριστικά και η θεσμική στόχευση της ελεγκτικής λειτουργίας της Βουλής, αφ’ ετέρου να παρουσιασθεί το ευρύ συνταγματικό θεμέλιο του θεσμού. Στο πλαίσιο αυτό, επιχειρείται να δοθεί απάντηση και στο ερώτημα αν το Σύνταγμα θεμελιώνει, πέραν της αρμοδιότητας της Βουλής να ελέγχει την Κυβέρνηση, και αντίστοιχη υποχρέωση της Κυβέρνησης να απαντά στον ασκούμενο έλεγχο.Στον δεύτερο άξονα αναζητείται κατ’ αρχάς το εύρος του συνταγματικού πεδίου λειτουργίας του θεσμού. Ειδικότερα, αποσαφηνίζεται ποια είναι τα μέρη που συμπράττουν στην άσκηση του κοινοβουλευτικού ελέγχου και προτείνονται κριτήρια για την κατά το δυνατόν ακριβέστερη οριοθέτηση του αντικειμένου του θεσμού. Στη συνέχεια, αναζητούνται τα όρια του κοινοβουλευτικού ελέγχου κατά την άσκησή του. Προσεγγίζεται, ιδίως, το ερώτημα, σε ποιες περιπτώσεις και σε ποιο μέτρο περιορίζεται η υποχρέωση της Κυβέρνησης να συμπράττει στον κοινοβουλευτικό έλεγχο, όταν η υποχρέωση αυτή προσκρούει στη διαφύλαξη άλλων συνταγματικών αγαθών. Στο πλαίσιο αυτό, ερευνώνται και αξιολογούνται τα σημεία διασταύρωσης του κοινοβουλευτικού ελέγχου με την προστασία των θεμελιωδών δικαιωμάτων που δύνανται να τρωθούν από τη δημοσιότητα την οποία συνεπάγεται η άσκηση κοινοβουλευτικού ελέγχου. Ερευνάται, επίσης, η οριοθέτηση της άσκησης του θεσμού κατ’ αναφορά προς την προστασία του δημόσιου συμφέροντος, όπως αυτό εξειδικεύεται στην προστασία της εθνικής κυριαρχίας και την τήρηση της δημόσιας τάξης. Ως όριο, εξ άλλου, του κοινοβουλευτικού ελέγχου προτείνεται και η αρχή της μη καταχρηστικής άσκησης των δικαιωμάτων (κατ’ ακριβολογία, αρμοδιοτήτων) Βουλής και Κυβέρνησης στο πεδίο του κοινοβουλευτικού ελέγχου. Τέλος, προτείνονται κοινοβουλευτικοί μηχανισμοί που θα λειτουργούν ως αντίβαρο στην ευχέρεια των μελών της Κυβέρνησης να ερμηνεύουν δικαστικώς ανελέγκτως τους όρους και τα όρια της συμμόρφωσής τους προς τις επιταγές του θεσμού του κοινοβουλευτικού ελέγχου.Από την περίληψη θα ληφθούν υπ’ όψη μόνο οι πρώτοι 2500 χαρακτήρες μαζί με τα κενά (~450 λέξεις). Η περίληψη πρέπει να περιλαμβάνει τον στόχο, τη μεθοδολογία και τα αποτελέσματα - συμπεράσματα της διατριβής.
Σύγκριση επιπολασμού και χαρακτηριστικών του μεταβολικού συνδρόμου των ελληνίδων γυναικών με σύνδρομο πολυκυστικών ωοθηκών σε σχέση με τον γενικό πληθυσμό
Authors: Κύρκου Γιαννούλα
Published: September 2021

Εισαγωγή: Το Σύνδρομο των Πολυκυστικών Ωοθηκών (Polycystic Ovary Syndrome -PCOS) είναι η πιο συχνή ενδροκρινολογική διαταραχή κατά την αναπαραγωγική ηλικία των γυναικών (4-8%). Μελέτες σημειώνουν ότι οι γυναίκες με PCOS έχουν αυξημένο κίνδυνο να αναπτύξουν ανοχή στη γλυκόζη ή σακχαρώδη διαβήτη τύπου 2 (diabetes mellitus type 2 -T2DM), υπερλιπιδαιμία, παχυσαρκία και ως εκ τούτου, παρουσιάζουν αυξημένο κίνδυνο να εμφανίσουν Μεταβολικό Σύνδρομο (ΜετΣ). Ο επιπολασμός του ΜετΣ είναι υψηλός στις γυναίκες με PCOS και σημειώνει διακυμάνσεις μεταξύ των χωρών και των εθνικοτήτων, λόγω του διαφορετικού τρόπου ζωής, διατροφής και άλλων παραγόντων.Σκοπός: Σκοπός της μελέτης είναι να υπολογίσουμε τον επιπολασμό, να αξιολογήσουμε τα χαρακτηριστικά του ΜετΣ στις Ελληνίδες γυναίκες με PCOS, και να ερευνήσουμε τη σχέση του ΜετΣ με τον Δείκτη Μάζας Σώματος (ΔΜΣ).Μέθοδος: Σε μια προοπτική ελεγχόμενη μελέτη, έγινε καταγραφή 230 Ελληνίδων γυναικών με PCOS και 155 υγιών εθελοντριών, αντίστοιχων ηλικιών. Η διάγνωση του PCOS έγινε με βάση τα κριτήρια του Ρότερνταμ και η διάγνωση του ΜετΣ βασίστηκε στα κριτήρια της International Diabetes Federation (IDF).Αποτελέσματα: Ο επιπολασμός του ΜετΣ ήταν 12.6%, σχεδόν 7 (επτά) φορές υψηλότερος συγκριτικά με την ομάδα ελέγχου. Τα αυξημένα επίπεδα γλυκόζης (7.0% έναντι 1.9%) και τριγλυκεριδίων (10.4% έναντι 3.2%) ήταν τα πιο συχνά συμπτώματα στον πληθυσμό των γυναικών με PCOS (p < 0.05). Οι γυναίκες με PCOS παρουσίασαν σημαντικά υψηλότερο ΔΜΣ συγκριτικά με την ομάδα ελέγχου (p < 0.001). Επιπλέον, ο επιπολασμός του ΜετΣ υπολογίστηκε ανάλογα με τον ΔΜΣ: γυναίκες με φυσιολογικό ΔΜΣ, υπέρβαρες και παχύσαρκες. Οι παχύσαρκες γυναίκες με PCOS παρουσίασαν στατιστικά σημαντική διαφορά συγκριτικά με τις παχύσαρκες γυναίκες της ομάδας ελέγχου (0.0% έναντι 32.3%, p = 0.015).Συμπέρασμα: Εν κατακλείδι, η μελέτη αυτή έδειξε υψηλό επιπολασμό του ΜετΣ και αυξημένο ΔΜΣ στις Ελληνίδες γυναίκες με PCOS. Επιπλέον, απέδειξε την υψηλότερη επικράτηση του ΜετΣ στις παχύσαρκες γυναίκες με PCOS σε σύγκριση με τις υγιείς γυναίκες της ομάδας ελέγχου. Τα αποτελέσματα αυτά θέτουν σε αυξημένο κίνδυνο τις γυναίκες με PCOS για ΜετΣ, καρδιαγγειακή νόσο και T2DM μακροπρόθεσμα, και υπογραμμίζουν την αναγκαιότητα της περιοδικής εξέτασης, καθώς και κατάλληλο πρόγραμμα διατροφής και άσκησης.
Η μελέτη της επίδρασης στο ήπαρ των αντιοξειδωτικών παραγόντων κατά την ανάταξη της αιμορραγικής καταπληξίας σε χοίρεια πειραματικά μοντέλα
Authors: Ορφανός Νικόλαος
Published: September 2021

Σκοπός της μελέτης είναι η αξιολόγηση του συνδυασμού αντιοξειδωτικών φαρμακευτικών ουσιών Ν-ακετυλοκυστεΐνη (NAC) και Δεφεροξαμίνη (DFO) κατά την ανάταξη της αιμορραγικής καταπληξίας σε χοίρειο πειραματικό μοντέλο αιμορραγίας σε ηπατεκτομή. Μέθοδοι: Για τη διεξαγωγή της πειραματικής μελέτης χρησιμοποιήθηκαν 21 χοίροι. Τα πειραματικά ζώα διαχωρίσθηκαν τυχαία σε τρεις ομάδες: Την ομάδα ελέγχου Α (n=5), την ομάδα ανάνηψης με υγρά μόνο (F, n=8) και την ομάδα ανάνηψης με υγρά και το συνδυασμό NAC και DFO (ND, n=8). Τα ζώα των δύο τελευταίων ομάδων υπεβλήθησαν σε ηπατεκτομή και αιμορραγία από την τραυματική επιφάνεια του ήπατος. Η καταπληξία εγκαταστάθηκε στα πρώτα δέκα λεπτά και διατηρήθηκε για 30 λεπτά σε επίπεδα μέσης αρτηριακής πίεσης 30 με 40 mmHg. Ακολούθησε ανάνηψη των πειραματόζωων με κρυσταλλοειδή και κολλοειδή. Η ομάδα ανάνηψης με αντιοξειδωτικά (ND) έλαβε επιπρόσθετα και διαλύματα αντιοξειδωτικών NAC και DFO σε δόσεις 200 mg/kg και 65 mg/kg αντίστοιχα. Ο συνολικός χρόνος του πειράματος ήταν έξι ώρες. Αποτελέσματα: Το βάρος των ζώων, η απώλεια αίματος, η μάζα του εκταμέντος ήπατος και η μέση αρτηριακή πίεση στο τέλος της περιόδου καταπληξίας ήταν συγκρίσιμα μεταξύ των δύο ομάδων (F και ND). Η ομάδα ND έλαβε στατιστικώς σημαντικά μικρότερες ποσότητες κρυσταλλοειδών και κολλοειδών υγρών ανάνηψης (35% και 42% λιγότερο αντιστοίχως) σε σύγκριση με την ομάδα F. Ο ηπατοκυτταρικός πολλαπλασιασμός, μετρημένος με το δείκτη PCNA βρέθηκε αυξημένος στην ομάδα των αντιοξειδωτικών. Η απόπτωση μετρημένη με το δείκτη κασπάση-3 αποκαταστάθηκε στα επίπεδα της ομάδας ελέγχου Α με τη χορήγηση του συνδυασμού NAC και DFO. Συμπεράσματα: Η παρούσα μελέτη ανέδειξε ότι η συγχορήγηση NAC και DFO σε καταστάσεις αιμορραγικής καταπληξίας προερχόμενες από επεμβάσεις ηπατεκτομών ή ηπατικού τραύματος είναι ωφέλιμη γιατί προσφέρει αιμοδυναμική σταθερότητα και ελαττώνει τον αναγκαίο όγκο υγρών ανάνηψης. Επιπλέον ο συνδυασμός NAC και DFO αποκαθιστά την ενεργειακά απαιτητική απόπτωση και πολλαπλασιασμό των ηπατοκυττάρων, συμβάλλοντας στη διατήρηση της ομοιόστασης του οργάνου.
Έρευνα ημερήσιων και εποχικών διακυμάνσεων ατμοσφαιρικού διοξειδίου του άνθρακα, ατμοσφαιρικού οξυγόνου και ατμοσφαιρικού ηλεκτρικού δυναμικού σε περιαστικό περιβάλλον
Authors: Καστέλης Νικόλαος
Published: September 2021

Το αντικείμενο της παρούσας διατριβής είναι η μελέτη της ημερήσιας και εποχικής κύμανσης του ατμοσφαιρικού ηλεκτρικού πεδίου σε περιαστικό περιβάλλον και εμπίπτει στον κλάδο του ατμοσφαιρικού ηλεκτρισμού. Ορισμένες από τις εφαρμογές του ηλεκτρικού πεδίου περιλαμβάνουν την παρακολούθηση της παγκόσμιας καταιγιδοφόρου δραστηριότητας μέσω του παγκόσμιου ηλεκτρικού κυκλώματος, την παρακολούθηση της ατμοσφαιρικής ρύπανσης και ειδικότερα της σωματιδιακής, την αναγνώριση επερχόμενων καταιγίδων και την εκτίμηση της κεραυνικής επικινδυνότητας. Παρά το μεγάλο εύρος των εφαρμογών του ηλεκτρικού πεδίου η μέτρησή του δεν είναι διαδεδομένη και τα διαθέσιμα δεδομένα είναι περιορισμένα. Στα πλαίσια της εν λόγω εργασίας εγκαταστάθηκε μετεωρολογικός σταθμός με δυνατότητα μέτρησης ατμοσφαιρικού ηλεκτρικού πεδίου και μελετήθηκε η ηλεκτρική κλιματολογία της Ξάνθης. Μελετήθηκε επίσης, η απόκριση του ηλεκτρικού πεδίου στην ύπαρξη και προσέγγιση καταιγίδων στο σταθμό και αναλύθηκε η επίδραση της τοπογραφίας. Ακόμα, έγινε έλεγχος για τη δυνατότητα του σταθμού να παρακολουθεί το παγκόσμιο κύκλωμα και βρέθηκαν οι βέλτιστες χρονικές στιγμές για την παρατήρηση. Το ηλεκτρικό πεδίο συγκρίθηκε και με μετρήσεις CO2 και O2 και βρέθηκε η σχέση που το συνδέει με το CO2 υπό συνθήκες νυχτερινής στρωμάτωσης. Τέλος, αξιοποιήθηκαν δεδομένα οπτικού βάθους σωματιδίων από τον παρακείμενο σταθμό της AERONET και μελετήθηκε η εποχική και ημερήσια κύμανση του ηλεκτρικού πεδίου με όρους οπτικού βάθους.
Advanced stochastic finite element simulations and reliability analysis
Authors: Γιοβάνης Δημήτριος
Published: September 2021

Στα πλαίσια της παρούσας διδακτορικής διατριβής, για την αντιμετώπιση του υπολογιστικού κόστους που έχει η μέθοδος προσομοίωσης Monte Carlo, αναπτύχθηκαν αρχικά δύο μεθοδολογίες για τον υπολογισμό της πιθανότητας αστοχίας ενός στοχαστικού συστήματος. Στην πρώτη μεθοδολογία τα τεχνητά νευρωνικά δίκτυα χρησιμοποιούνται στο πλαίσιο της μεθόδου των υποσυνόλων ενώ στη δεύτερη μέθοδο τα νευρωνικά δίκτυα χρησιμοποιούνται στο πλαίσιο της μεθόδου Monte Carlo. Οι δύο αυτές μέθοδοι είχαν ως αποτέλεσμα τη μείωση του υπολογιστικού κόστους τόσο της μεθόδου των υποσυνόλων όσο και της Monte Carlo. Στη συνέχεια πραγματοποιήθηκε μία προσαρμοστική διατύπωση της μεθόδου των φασματικών πεπερασμένων με μεθόδους Galerkin χρησιμοποιώντας τη μέθοδο διακύμανσης της απόκρισης (Variability response function) για τη χωρική κατανομή των όρων της Karhunen-Loeve στοιχείων η οποία βελτιώνει την υπολογιστική απόδοση της μεθόδου. Η μέθοδος αυτή οδηγεί σε μείωση της πυκνότητας των διευρυμένων μητρώων η οποία με τη χρήση επαναληπτικών μεθόδων επίλυσης οδηγεί σε μείωση του υπολογιστικού κόστους. Τέλος, πραγματοποιήθηκε μία παραμετρική διερεύνηση της συμπεριφοράς της μεθόδου των Φασματικών πεπερασμένων στοιχείων για διάφορες τιμές παραμέτρων του στοχαστικού πεδίου οποία μπορεί να χρησιμοποιηθεί στα πλαίσια της εκτίμησης της υπολογιστικής συμπεριφοράς της μεθόδου σε σχέση με τη μέθοδο Monte Carlo.
Διερεύνηση της διεπιφάνειας τροχού - σιδηροτροχιάς και των αναπτυσσόμενων τάσεων επ'αυτής
Authors: Γιαλαμά Τατιάνα-Ιωάννα
Published: September 2021

Το πρόβλημα της επαφής μεταξύ τροχού-σιδηροτροχιάς αναφέρθηκε για πρώτη φορά από τον Heinrich Hertz και σύμφωνα με τη θεωρία του η επιφάνεια επαφής μεταξύ των δύο σωμάτων έχει τη μορφή έλλειψης. Ωστόσο, νεότερες έρευνες έδειξαν ότι η επιφάνεια επαφής τροχού-σιδηροτροχιάς δεν είναι ελλειπτική. Στην παρούσα διδακτορική διατριβή προτείνεται μία μαθηματική μέθοδος για τον προσδιορισμό της μορφής και του μεγέθους της μη-ελλειπτικής επιφάνειας επαφής. Η μέθοδος βασίζεται στα γεωμετρικά και αριθμητικά στοιχεία των διατομών του τροχού και της σιδηροτροχιάς, καθώς και στη διείσδυση των δύο σωμάτων στη θέση επαφής. Η εφαρμογή της έγινε στο σύνηθες ζεύγος τροχού διατομής S1002-σιδηροτροχιάς διατομής 60Ε1(UIC60), για διάφορες τιμές εγκάρσιας μετατόπισης του τροχοφόρου άξονα ως προς την κατεύθυνση κίνησης. Προκειμένου να επιβεβαιωθούν πειραματικά οι θεωρητικά υπολογιζόμενες, σύμφωνα με τη διεθνή βιβλιογραφία, τιμές διείσδυσης μεταξύ τροχού-σιδηροτροχιά υπό τη δράση στατικού φορτίου, διεξήχθη πείραμα σε φυσική κλίμακα στο Εργαστήριο Αντοχής Υλικών της Σχολής Εφαρμοσμένων Μαθηματικών και Φυσικών Επιστημών του Ε.Μ.Π. Τέλος, υπολογίσθηκαν οι αναπτυσσόμενες τάσεις επί της επιφάνειας επαφής.
Μελέτη σταδίων καρκινογένεσης που σχετίζονται με επιθηλιο - μεσεγχυματική μετατροπή σε κυτταρικές σειρές και αξιολόγηση των καρκινικών δεικτών που σχετίζονται με τον παραπάνω φαινότυπο
Authors: Ζακοπούλου Ρουμπίνη
Published: September 2021

Η απώλεια της Ε- Καδερίνης (E-cad) είναι σύνηθες φαινόμενο στη διαδικασία της καρκινογένεσης, συμβάλλοντας στη μετάσταση. Παρατηρήσαμε ότι επιθηλιακές κυτταρικές σειρές τόσο του ανθρώπου, όσο και του ποντικού όταν υπερεκφράζουν τον παράγοντα αδειοδότησης έναρξης αντιγραφής Cdc6 υφίστανται φαινοτυπικές μεταβολές, όπως απόκτηση μεσεγχυματικών χαρακτηριστικών και απώλεια της Ε- Καδερίνης. Ανάλυση σε διάφορους τύπους ανθρώπινων όγκων αποκάλυψε ισχυρή συσχέτιση μεταξύ αυξημένης έκφρασης του Cdc6 και μειωμένων επιπέδων έκφρασης της πρωτείνης Ε- Καδερίνης. Παρακινουμένοι από αυτό το εύρημα, ανακαλύψαμε ότι το Cdc6 καταστέλλει τη μεταγραφή του CDH1 μέσω πρόσδεσής του την αλληλουχία E-box, οδηγώντας στην απομάκρυνση του χρωμοσωμιακού υποκινητή CTCF και της ιστόνης H2A.Z και στον επακόλουθο ετεροχρωματισμό της περιοχής. Μελέτη με μεταλλαγμένες μορφές του Cdc6 αποκάλυψε ότι οι περιοχές Walker –B και το καρβοξυτελικό άκρο είναι απαραίτητες για τη μεταγραφική καταστολή του CDH1. Αξιοσημείωτον είναι ότι η απομάκρυνση του CTCF καταλήγει σε ενεργοποιήση των γειτονικών περιοχών έναρξης αντιγραφής. Τα αποτελέσματα αυτά αποδεικνύουν το ρόλο του Cdc6, ως μοριακός διακόπτης στην περιοχή της Ε- Καδερίνης, συνδέοντας της μεταγραφική καταστολή με την ενεργοποίηση περιοχών έναρξης αντιγραφής. Τέλος, παρέχουν ένα χαρακτηριστικό παράδειγμα του πώς παράγοντες αδειοδότησης αντιγραφής μπορούν να χρησιμοποιούν εναλλακτικούς τρόπους προκειμένου να εκπληρώσουν διαφορετικές κυτταρικές λειτουργίες.
Ποιότητα ζωής ατόμων με ουσιοεξάρτηση
Authors: Παππά Αναστασία
Published: September 2021

ΕΙΣΑΓΩΓΗ: Η παρούσα μελέτη αφορά την διερεύνηση της ποιότητας ζωής των ατόμων με αλκοολική εξάρτηση. Διενεργείται για πρώτη φορά στην Ελλάδα αλλά και διεθνώς. Αποτελείται από μία ποιοτική έρευνα και μία ποσοτική έρευνα η οποία είναι έρευνα δι’ αντιπροσώπου (έρευνα proxy).ΜΕΘΟΔΟΣ-ΥΛΙΚΟ: Για την ποιοτική έρευνα συμμετείχαν 21 διαγνωσμένα άτομα σε 4 ομάδες εστιασμένης συζήτησης. Η συχνότητα εμφάνισης των απαντήσεων καθόρισε τους τομείς γύρω από τους οποίους επικεντρώνονται οι ανάγκες των ατόμων με αλκοολική εξάρτηση και κατασκευάστηκε μία κλίμακα καταγραφής της μέτρησης των αναγκών για την ειδική αυτή ομάδα του πληθυσμού. Για την ποσοτική έρευνα το ειδικά κατασκευασμένο ερωτηματολόγιο χορηγήθηκε σε 170 άτομα με αλκοολική εξάρτηση μαζί με άλλες κλίμακες ποιότητας ζωής και κατάστασης υγείας. Χορηγήθηκαν ταυτόχρονα ερωτηματολόγια σε 153 συγγενείς των χρηστών και σε 67 επαγγελματίες ψυχικής υγείας προκειμένου να αξιολογήσουν και εκείνοι την ποιότητα ζωής του χρήστηΑΠΟΤΕΛΕΣΜΑΤΑ: Από τις 5 ερωτήσεις της ποιοτικής έρευνας, αναδύθηκαν θέματα που βελτιώνουν ή και υποβαθμίζουν την ποιότητα ζωής των χρηστών. Κατασκευάστηκε ένα ερωτηματολόγιο 21 ερωτήσεων σε πεντάβαθμη κλίμακα, το Ερωτηματολόγιο Ψυχοκοινωνικών Αναγκών και συνχορηγήθηκε με άλλες κλίμακες γενικής κατάστασης υγείας αλλά και ποιότητας ζωής σε 170 χρήστες αλκοόλ από ενδονοσοκομειακά και εξωνοσοκομειακά θεραπευτικά προγράμματα από όλη την Ελλάδα, στους συγγενείς αυτών όπως και στους θεραπευτές τους (Έρευνα Proxy). Η συνολική τιμή του alpha-Cronbach για το Ερωτηματολόγιο Ψυχοκοινωνικών Αναγκών ήταν 0,892. Για ότι αφορά το AlQoL-9, το Cronbach’s alpha της ελληνικής εκδοχής ήταν 0,837. Από την έρευνα proxy προέκυψαν συμπεράσματα τα οποία μπορούν να γενικευθούν. ΣΥΜΠΕΡΑΣΜΑΤΑ: Από την ποιοτική μελέτη, προέκυψε ένα αξιόπιστο εργαλείο εκτίμησης των ψυχοκοινωνικών αναγκών ατόμων με αλκοολική κατάχρηση-εξάρτηση, το οποίο κρίνεται χρήσιμο - τόσο στην κοινότητα όσο και στην κλινική πρακτική- για την πρόληψη των υποτροπών και την βελτίωση της ποιότητας ζωής των χρηστών. Η συγκριτική εκτίμηση της Ποιότητας Ζωής των Χρηστών από Συγγενείς και Επαγγελματίες Ψυχικής Υγείας, προσφέρει χρήσιμες πληροφορίες για την αξιολόγηση των θεραπευτικών προγραμμάτων. Η υγεία των συγγενών είναι βεβαρυμένη, απαιτούνται προγράμματα στήριξης της οικογένειας σε εθνικό και τοπικό επίπεδο. Απαραίτητη η ανάπτυξη προγραμμάτων πρόληψης σε παιδιά ηλικίας 7-14 ετών.
Design, modeling and implementation of open programmable networks
Authors: Χαλεπλίδης Ευάγγελος
Published: September 2021

Βασικοί στόχοι των τεχνολογιών δικτύων είναι η διαχείρισή τους και η δημιουργία νέων παρεχόμενων υπηρεσιών. Τα δίκτυα όμως είναι εν γένει ετερογενή και αυτό δημιουργεί πρόβλημα στην ευελιξία τους και στην ενσωμάτωση νέων υπηρεσιών. Οι τρέχουσες λύσεις αντιμετωπίζουν το πρόβλημα σποραδικά χωρίς κάποιο κοινό πλαίσιο. Στόχος της Διδακτορικής Διατριβής ήταν να προταθεί ένα κοινό πλαίσιο και μοντέλο για τον έλεγχου και τη διαχείριση πόρων ενός δικτύου παράλληλα με βοηθητικές και αυτόματες λειτουργίες ώστε να υποστηρίξουν τεχνικές υλοποίησης νέων υπηρεσιών σε ανοικτών δικτυακών συστημάτων. Στα πλαίσια της διδακτορικής διατριβής τέθηκαν οι απαιτήσεις του μοντέλου που θα χρειαζόταν και επιλέχθηκε το πλαίσιο ForCES από τα τρέχοντα πρότυπα πλαίσια. Η διδακτορική διατριβή συνεισέφερε στο πρότυπο ForCES με πολλαπλούς τρόπους. Εντόπισε κενά και εξέλιξε το τρέχον μοντέλο, το σύγκρινε με τα όμοιά του και επέκτεινε το πρότυπο στο επίπεδο διαχείρισης των πόρων. Επίσης προτάθηκαν και δημιουργήθηκαν βιβλιοθήκες χρησιμοποιώντας το μοντέλο που έχουν σχέση με την υψηλή διαθεσιμότητα δικτυακών οντοτήτων, για παραλληλισμό εργασιών και βοηθητικές εργασίες για εγκατάσταση και ενεργοποίηση νέων οντοτήτων. Χρησιμοποιώντας το πρότυπο αυτό, τέθηκαν τα δομικά υλικά του κοινού πλαισίου και περιγράφηκε η αρχιτεκτονική δομή των ανοιχτών δικτύων. Παράλληλα προτάθηκε η εννοιολογική και αρχιτεκτονική εξέλιξη της αρχιτεκτονικής προγραμματιζόμενων δικτύων και να συμπεριληφθούν το επίπεδο διαχείρισης και το επίπεδο λειτουργικότητας των συσκευών. Όσον αφορά την αρχιτεκτονική της εικονικοποίησης δικτυακών λειτουργιών, προτάθηκε η επέκταση της αρχιτεκτονικής με την ενσωμάτωση της διεπαφής μεταξύ του ελεγκτή και της εικονικοποιημένης λειτουργίας χρησιμοποιώντας το προτεινόμενο από την διατριβή πλαίσιο. Όσον αφορά βοηθητικές και αυτόματες λειτουργίες υλοποιήθηκε μία γλώσσα ειδικού σκοπού. Στη γλώσσα αυτή ο χρήστης περιγράφει το μοντέλο του και αυτό αυτόματα μετατρέπεται σε κομμάτια κώδικα τα οποία υλοποιούν το πρότυπο ForCES. Μετά τα κομμάτια κώδικα αυτά πρέπει να συμπληρωθούν μόνο με την λειτουργικότητα που απαιτείται. Τέλος δημιουργήθηκε μία πρωτότυπη υλοποίηση στο πλαίσιο των δικτύων κινητής τηλεφωνίας 4ης γενιάς, στον εξελιγμένο πυρήνα πακέτων. Στα δίκτυα αυτά αντιμετωπίστηκαν τα προβλήματα της δυσανάλογης αύξησης σηματοδοσίας και μεγάλης απόστασης τμημάτων της αρχιτεκτονικής χρησιμοποιώντας το προτεινόμενο πλαίσιο υλοποιώντας το τμήμα διαχείρισης του πρωτοκόλλου τούνελ GTP. Συμπερασματικά η χρήση ενός πλαισίου για ολική διαχείριση όλου του κύκλου ζωής των πόρων ενός δικτύου είναι εφικτή χρησιμοποιώντας το εξελιγμένο πρώτυπο ForCES.
Συμβολή στην ανάπτυξη τεχνικών ελέγχου για συστήματα διασύνδεσης υψηλής τάσης, συνεχούς ρεύματος, τύπου πηγής τάσης (VSC-HVDC), θαλάσσιων αιολικών πάρκων και νησιών
Authors: Νάνου Σωτήριος
Published: September 2021

Αντικείμενο της παρούσας διατριβής είναι η συμβολή στη μεταβατική μοντελοποίηση και στην ανάπτυξη τεχνικών ελέγχου συστημάτων διασύνδεσης υψηλής τάσης, συνεχούς ρεύματος, τύπου πηγής τάσης (VSC-HVDC), για εφαρμογές διασύνδεσης θαλάσσιων αιολικών πάρκων (ΘΑΠ) και νησιωτικών συστημάτων με το ηπειρωτικό σύστημα. Η διατριβή κινήθηκε σε τέσσερις βασικούς άξονες: (α) στην ανάπτυξη δυναμικών μοντέλων προσομοίωσης υπεράκτιων ανεμογεννητριών (Α/Γ) και μετατροπέων ισχύος HVDC πολλαπλών επιπέδων, (β) στη συγκριτική αξιολόγηση εναλλακτικών τεχνικών επίτευξης αδιάλειπτης λειτουργίας σε συνθήκες σφάλματος και απόκρισης συχνότητας σε ακτινική διασύνδεση VSC-HVDC ενός ΘΑΠ, (γ) στη διερεύνηση της ικανότητας συγχρονισμού ενός συνδέσμου VSC-HVDC που συνδέεται σε νησιωτικό σύστημα με συνύπαρξη πολλαπλών πηγών ηλεκτροδότησης, και (δ) στον έλεγχο πολυτερματικών δικτύων VSC-HVDC, τόσο σε συνθήκες μόνιμης κατάστασης όσο και σε μεταβατικές συνθήκες.Αρχικά, παρουσιάζονται τα μεταβατικά μοντέλα και οι παραλλαγές ελέγχου που αναπτύχθηκαν για μετατροπείς VSC-HVDC, ανάλογα με την εξεταζόμενη εφαρμογή. Παρουσιάζονται αποτελέσματα προσομοιώσεων με στόχο την αξιολόγηση της δυναμικής συμπεριφοράς ακτινικής διασύνδεσης VSC-HVDC, και την επικύρωση των απλοποιημένων μοντέλων μέσης τιμής. Ακολούθως, η ανάλυση επικεντρώνεται στη συγκριτική αξιολόγηση εναλλακτικών τεχνικών ελέγχου υπεράκτιων Α/Γ και μετατροπέων VSC-HVDC, με στόχο την επίτευξη αδιάλειπτης λειτουργίας σε συνθήκες σφάλματος και απόκρισης συχνότητας. Εξετάζονται συμβατικές τεχνικές ελέγχου που έχουν προταθεί στη βιβλιογραφία, αλλά και μια νέα στρατηγική ελέγχου που προτείνεται στην παρούσα διατριβή για το σύστημα ΘΑΠ-υπεράκτιου μετατροπέα HVDC. Στη συνέχεια, η ανάλυση επικεντρώνεται στη διερεύνηση της ικανότητας συγχρονισμού ενός νησιωτικού μετατροπέα VSC-HVDC σε οποιαδήποτε πιθανή κατάσταση λειτουργίας, όπως πχ σε παράλληλη λειτουργία με εξωτερική διασύνδεση εναλλασσόμενου ρεύματος (ΕΡ) ή/και τοπική συμβατική παραγωγή, καθώς και κατά τη μετάβαση σε λειτουργία παθητικού συστήματος.Το τελευταίο μέρος της διατριβής αφορά στην ανάλυση πολυτερματικών δικτύων HVDC σε συνθήκες μόνιμης κατάστασης αλλά και σε μεταβατικές συνθήκες λειτουργίας. Πραγματοποιείται συγκριτική αξιολόγηση εναλλακτικών τεχνικών ελέγχου ισχύος-τάσης με ανάλυση ροής ισχύος, και στη συνέχεια εξετάζεται η ικανότητα αδιάλειπτης λειτουργίας του πολυτερματικού δικτύου σε συνθήκες σφάλματος, καθώς και η συμβολή του στη ρύθμιση συχνότητας του ηπειρωτικού συστήματος.
Η επίδραση διαφορετικών προγραμμάτων άσκησης με ολόσωμη δόνηση στην φυσική κατάσταση νεαρών ανδρών
Authors: Μπίλιος Πέτρος
Published: September 2021

Σκοπός της έρευνας ήταν: α) να διερευνήσει την επίδραση ενός βραχύχρονουπρογράμματος (short term) άσκησης με ολόσωμη δόνηση (Ο) στη φυσικήκατάσταση (κινητικότητα, δύναμη, ταχύτητα, κατακόρυφη αλτικότητα, ισχύ,αναερόβια και αερόβια ικανότητα) νεαρών, φυσικά δραστήριων, ανδρών, β) ναδιερευνήσει την επίδραση ενός μακρόχρονου προγράμματος (long term) άσκησηςμε Ο στη φυσική κατάσταση νεαρών, φυσικά δραστήριων, ανδρών και γ) νασυγκρίνει την αποτελεσματικότητα των δύο προγραμμάτων στη φυσικήκατάσταση νεαρών, φυσικά δραστήριων, ανδρών. Στην έρευνα έλαβαν μέροςεθελοντικά 60 νεαροί άνδρες (20.47 ± 1.38 ετών) με φυσική δραστηριότητα, οιοποίοι τυχαία χωρίστηκαν σε τρείς ομάδες: ομάδα βραχύχρονης άσκησης μεδόνηση (Β), ομάδα μακρόχρονης άσκησης με δόνηση (Μ) και ομάδα ελέγχου(ΟΕ). Η ομάδα Β πραγματοποίησε ένα πρωτόκολλο άσκησης κατακόρυφης Ο(συχνότητα: 25-35 Hz, πλάτος ταλάντωσης: 5mm, διάρκεια: 10min, θέση-άσκηση: στατικό ημικάθισμα 110ο, πέντε φορές την εβδομάδα), για τέσσεριςεβδομάδες. Η ομάδα Μ ακολούθησε το ίδιο πρωτόκολλο άσκησης, ίσηςποσότητας και έντασης αλλά με διαφορετική συχνότητα προπόνησης (τρεις φορέςτην εβδομάδα). Για τη στατιστική επεξεργασία των αποτελεσμάτωνχρησιμοποιήθηκε ανάλυση διακύμανσης με δύο παράγοντες (ομάδα x χρόνος, 3 x2), με επαναλαμβανόμενες μετρήσεις στον παράγοντα «χρόνο» και το κριτήριοκατά Tukey, όπου αυτό ήταν απαραίτητο. Στην Β παρατηρήθηκε στατιστικάσημαντική αύξηση (p<.05), της κινητικότητας (10.43±18.60%), της σχετικήςδύναμης (17.07±19.85%) και της σχετικής κατακόρυφης αλτικότητας(15.11±14.89%) σε αντίθεση με τις Μ και Ο. Καμία άλλη διαφορά δενπαρατηρήθηκε στις φυσικές ικανότητες που αξιολογήθηκαν μεταξύ των ομάδων.Το σωματικό λίπος μειώθηκε σημαντικά (-5.30±9.48%) (p<.05) στην Β ενώκαμιά μεταβολή δεν φάνηκε στις Μ και ΟΕ. Η σωματική και η άλιπη μυϊκήμάζα παρέμειναν αμετάβλητες σε όλες τις ομάδες. Συνοψίζοντας φαίνεται ότι τοβραχύχρονο πρόγραμμα άσκησης με ολόσωμη δόνηση είναι περισσότεροαποτελεσματικό σε σχέση με το μακρόχρονο στη βελτίωση της κινητικότητας, τηςδύναμης, της κατακόρυφης αλτικότητας και της σωματικής σύστασης σε νεαρούςάνδρες με φυσική δραστηριότητα.
Classical item analysis for language tests in the context of multilingualism in education and towards the development of language proficiency of Greek speaking and Turkish speaking bilingual students of public and minority schools in Greece
Authors: Τηλιακού Χρυσάνθη
Published: September 2021

Η παρούσα εργασία αποσκοπεί στη διερεύνηση της ποιότητας των ερωτημάτων τα οποία αποτελούν την εξέταση του Κρατικού Πιστοποιητικού Γλωσσομάθειας στα Αγγλικά Επιπέδου Α. Η έρευνα περιορίζεται στην εξέταση του Μαΐου του 2012 την οποία συμπλήρωσαν 141 μαθητές της έκτης τάξης του Δημοτικού και της πρώτης τάξης του Γυμνασίου Δημόσιων και Μειονοτικών Σχολείων από δύο περιοχές της Ελλάδας. Στη συνέχεια χρησιμοποιήθηκε η Κλασσική Ανάλυση Ερωτημάτων (Classical Item Analysis) για να ελεγχθεί η καταλληλότητα των ερωτημάτων της παραπάνω εξέτασης. Επίσης, χρησιμοποιήθηκε η Ανάλυση Αξιοπιστίας και η Παραγοντική Ανάλυση για να διερευνήσει την Εγκυρότητα και την Αξιοπιστία του συγκεκριμένου τεστ. Όπως αναφέρεται στη βιβλιογραφική επισκόπηση, η σπουδαιότητα των γλωσσικών τεστ στη σημερινή αγορά εργασίας, η πληθώρα των τεστ στην Ελληνική πραγματικότητα απαιτούν έλεγχο αυτών των εργαλείων αξιολόγησης για να διασφαλισθεί η δικαιότητα για τους υποψηφίους. Το Κοινό Ευρωπαϊκό Πλαίσιο Αναφοράς για τις Γλώσσες παρουσιάζεται αφού αποτελεί τη βάση των γλωσσικών τεστ ως προς τις προδιαγραφές και τη διάκρισή τους σε επίπεδα. Χρησιμοποιήθηκε η ανάλυση χ2 στον έλεγχο των ερωτημάτων της ΚΠΓ εξέτασης που ερευνάται στην παρούσα εργασία για να διαπιστωθεί εάν η ηλικία, το φύλλο ή η μητρική γλώσσα επηρέασε την απόδοση των εξεταζόμενων. Η ανάλυση απέδωσε σημαντική επιρροή της μητρικής γλώσσας για τους 40 Τουρκόφωνους δίγλωσσους μαθητές που συμμετείχαν στην έρευνα. Η πολυπλοκότητα και το εύρος του τομέα της Αγγλικής ως Τρίτης Γλώσσας ( πρόκειται για τη διδασκαλία των Αγγλικών σε δίγλωσσους μαθητές) αναδείχθηκε όπως προέκυψε από τη βιβλιογραφία. Τέλος, αναφέρθηκαν ιδιαιτερότητες συγκεκριμένων γλωσσικών συνδυασμών πρώτης, δεύτερης και τρίτης γλώσσας όπως εμφανίζονται στις σημερινές πολύγλωσσες κοινωνίες. Περαιτέρω έρευνα συστήθηκε για τη μελέτη άλλων γλωσσικών τεστ και δίγλωσσων πληθυσμών διαφορετικών γλωσσικών συνδυασμών από αυτόν της παρούσας εργασίας.
Τρόποι αναπαράστασης της εφηβικής συνείδησης σε σύγχρονα ελληνικά μυθιστορήματα για εφήβους (από το 1990 και εξής)
Authors: Κόνια Ελπίδα
Published: September 2021

Η παρούσα διδακτορική διατριβή επιχειρεί την αφηγηματολογική προσέγγιση μυθιστορημάτων που απευθύνονται σε εφήβους και θέτει ως αντικείμενο έρευνας την αναπαράσταση της εφηβικής συνείδησης στο σύγχρονο ελληνικό εφηβικό μυθιστόρημα. Στα πλαίσια της διατριβής εξετάζεται το σύνολο των γραμμένων από Έλληνες συγγραφείς μυθιστορημάτων που έχουν ταξινομηθεί σε εξειδικευμένες εκδοτικές κατηγορίες για μεγαλύτερους εφήβους και νεαρούς ενήλικες, τα οποία έχουν εκδοθεί από το 1990 μέχρι και το 2015. Για την ερμηνευτική προσέγγιση του υπό έρευνα υλικού αξιοποιείται το θεωρητικό σχήμα του Genette για την αναπαράσταση του αφηγηματικού υλικού και η τυπολογία της Cohn για την αναπαράσταση συνείδησης του μυθιστορηματικού χαρακτήρα, αλλά και θέσεις σύγχρονων αφηγηματολόγων, καθώς και θεωρητικών της παιδικής και εφηβικής λογοτεχνίας. Στα πρώτα δύο κεφάλαια της ανάλυσης εξετάζονται συγχρόνως για κάθε μυθιστόρημα ο βαθμός παρουσίας του αφηγητή και το είδος εστίασης της αφήγησης σε συνδυασμό με τις άμεσες ή έμμεσες τεχνικές που επιλέγονται για την αναπαράσταση της συνείδησης του χαρακτήρα, τόσο σε πλαίσιο τριτοπρόσωπης όσο και πρωτοπρόσωπης αφήγησης. Έτσι, οι τρόποι αναπαράστασης της συνείδησης του έφηβου χαρακτήρα διερευνώνται σε συνάρτηση με την περισσότερο ή λιγότερο μιμητική αναπαράσταση του κόσμου της ιστορίας από τον συγγραφικό αφηγητή, καθώς και με την κυριαρχία ή την εξαφάνιση της ενήλικης συγγραφικής φωνής. Το τελευταίο κεφάλαιο της ανάλυσης επικεντρώνεται στη ρητορική διάσταση των ευρημάτων που αναδείχτηκαν στα δύο προηγούμενα κεφάλαια. Με αυτή την έννοια, το ερμηνευτικό εγχείρημα επεκτείνεται προς την κατεύθυνση του αναγνώστη και την απήχηση των επιλεγμένων αφηγηματικών τεχνικών -κυρίως της επικρατέστερης τεχνικής του χαρακτήρα-αφηγητή- στον υπονοούμενο αναγνώστη, στον οποίο απευθύνεται η κατηγορία των εξεταζόμενων μυθιστορημάτων, δηλαδή τον όψιμο έφηβο και τον νεαρό ενήλικα. Οι αφηγηματικές επιλογές των συγγραφέων των εξεταζόμενων μυθιστορημάτων συνδέονται με τον βαθμό εμπλοκής του έφηβου αναγνώστη στον κόσμο της ιστορίας, με ζητήματα ιδεολογικού ελέγχου του αναγνώστη και αληθοφάνειας της εφηβικής αφηγηματικής φωνής.
Αγορές ιδίων μετοχών στην Ελλάδα
Authors: Δρούσια Αγγελική
Published: September 2021

Η παρούσα μελέτη εξετάζει διεξοδικά τις αγορές ιδίων μετοχών στην Ελλάδα. Γίνεται λεπτομερής καταγραφή της δραστηριότητας επαναγορών από τον Ιούνιο του 2000 έως και τον Δεκέμβριο του 2010. Σε αυτό το διάστημα ανακοινώθηκαν 615 προγράμματα επαναγοράς. Από τον Αύγουστο του 2005 οι εταιρείες ανακοινώνουν ξεχωριστά ανά ημέρα λεπτομερή στοιχεία για τις συναλλαγές απόκτησης ιδίων μετοχών. Μέχρι τον Δεκέμβριο του 2010 εντοπίζονται 7.619 ανακοινώσεις αγορών ιδίων μετοχών. Ο όγκος των στοιχείων είναι αρκετά μεγάλος ώστε να μπορεί να θεωρηθεί ανάλογος με άλλων μεγαλύτερων αγορών. Αρχικά μελετώνται η αντίδραση της κεφαλαιαγοράς στις ανακοινώσεις έγκρισης προγραμμάτων απόκτησης ιδίων μετοχών, οι παράγοντες που επηρεάζουν το μέγεθος αυτής της αντίδρασης καθώς και τα πραγματικά οικονομικά κίνητρα που ωθούν τις εταιρείες να ξεκινήσουν προγράμματα αγορών ιδίων μετοχών. Η αθροιστική μη-κανονική απόδοση για το διάστημα τριών ημερών γύρω από την ανακοίνωση υπολογίζεται στο 1,03% και είναι παρόμοιο σε μέγεθος με άλλων ευρωπαϊκών χωρών. Το ύψος της αντίδρασης συνδέεται αρνητικά με τη συχνότητα των προγραμμάτων και τις επενδυτικές ευκαιρίες των επιχειρήσεων. Οι μεταβολές του νομοθετικό πλαισίου και ο λόγος έγκρισης των επαναγορών, όπως ανακοινώνεται από τις εταιρείες κατά την ημερομηνία έγκρισης του προγράμματος, επηρεάζουν την αντίδραση των επενδυτών. Επίσης εξετάζονται τα χαρακτηριστικά των εταιρειών που εγκρίνουν προγράμματα επαναγορών και ταυτόχρονα μεταβάλλουν το ποσό του διανεμόμενου μερίσματος. Στη συνέχεια ακολουθεί η ανάλυση των ανακοινώσεων υλοποίησης των προγραμμάτων. Εξετάζεται το ερώτημα πότε οι εταιρείες επιλέγουν να αποκτήσουν ίδιες μετοχές μέσω του χρηματιστηρίου και υπολογίζεται η αντίδραση των επενδυτών κατά τη γνωστοποίηση των συγκεκριμένων συναλλαγών. Από τα αποτελέσματα προκύπτει ότι εταιρείες με διαφορετικά χαρακτηριστικά αποκτούν ίδιες μετοχές για διαφορετικούς λόγους, με διαφορετική συχνότητα και σε διαφορετικές χρονικές στιγμές. Οι εταιρείες για τις οποίες είναι πιο πιθανό η χρηματιστηριακή τιμή τους να είναι υποτιμημένη αγοράζουν ίδιες μετοχές χωρίς να έχουν προηγηθεί σημαντικές διακυμάνσεις στην τιμή της μετοχής κατά το προηγούμενο διάστημα. Η βραχυχρόνια αντίδραση των επενδυτών είναι θετική και στατιστικά σημαντική. Οι υπόλοιπες εταιρείες προχωρούν σε επαναγορές ύστερα από διαστήματα κατά τα οποία η τιμή της μετοχής διαγράφει πτωτική πορεία. Μετά από την απόκτηση ιδίων μετοχών παρατηρείται σταθεροποίηση των τιμών. Τέλος, ο λόγος έγκρισης των επαναγορών, όπως ανακοινώνεται από τις εταιρείες κατά την ημερομηνία έγκρισης του προγράμματος, επηρεάζει την αντίδραση των επενδυτών σε μεταγενέστερο χρονικό διάστημα, κατά τις ημερομηνίες υλοποίησης των προγραμμάτων.
Το χειρουργικό στρες στην ανοιχτή και στην λαπαροσκοπική χειρουργική
Authors: Κρικρή Αγγελική
Published: September 2021

Σκοπός της παρούσας μελέτης ήταν η σύγκριση του χειρουργικού στρες σε ζώα πουυποβλήθηκαν σε ανοιχτή ή σε ενδοσκοπική οπισθοπεριτοναϊκή επινεφριδεκτομή. Ηυπόθεση της εργασίας ήταν ότι η ενδοσκοπική επινεφριδεκτομή δυνατόν να προκαλείμικρότερη διεγερτική δράση στο σύστημα του στρες από την αντίστοιχη ανοικτήδιαπεριτοναϊκή επινεφριδεκτομή.Υλικό: Χρησιμοποιήθηκαν 20 χοίροι, μέσου σωματικού βάρους 25 Kg εκ τωνοποίων 9 υποβλήθηκαν σε ανοιχτή διακοιλιακή αριστερά επινεφριδεκτομή και 11 σεενδοσκοπική αριστερά οπισθοπεριτοναϊκή επινεφριδεκτομή. Τόσο η τεχνική, ηχρονική διάρκεια επέμβασης και η αναισθησία ήταν η αυτή και στις δυο ομάδεςζώων.Οι χειρουργικοί χειρισμοί κατά την διάρκεια των επινεφριδεκτομών ήταν παρόμοιοικαι στις δυο τεχνικές που εφαρμόστηκαν, η λαπαροσκοπική όμως μέθοδοςαπαιτούσε χειρουργική τομή μικρότερου μήκους. Δείγματα αίματος λήφθηκαν την ίδια ώρα πάντα, μια μέρα πριν το χειρουργείο,κατάτη διάρκεια της τομής, κάθε 15 λεπτά διεγχειρητικά, και την πρώτη μετεγχειρητικήμέρα το πρωί, για τον προσδιορισμότων επιπέδων κορτιζόλης, αδρεναλίνης καινοραδρεναλίνης στον ορό του αίματος.Αποτελέσματα: Οι συγκεντρώσεις της αδρεναλίνης και νοραδρεναλίνης ήτανσημαντικά χαμηλότερες στα ζώα που υποβλήθηκαν σε ενδοσκοπική επινεφριδεκτομήσε σύγκριση με την ομάδα της ανοιχτής επινεφριδεκτομής. Οι τιμές τωνκατεχολαμινών ήταν κατά πολύ υψηλότερες στην ομάδα της ανοιχτήςεπινεφριδεκτομής. Την 1η μετεγχειρητική μέρα οι τιμές των κατεχολαμινών στα ζώακαι των δύο ομάδων ήταν χωρίς σημαντικές διαφορές.Τα επίπεδα της κορτιζόλης ήταν σημαντικά χαμηλότερα στα ζώα που υποβλήθηκανσε ενδοσκοπική επινεφριδεκτομή τόσο κατά τη διάρκεια του χειρουργείου ,όσο καιτην πρώτη μετεγχειρητική μέρα επίσης. Συμπέρασμα: Τα αποτελέσματα της μελέτης αυτής υποδηλώνουν ότι η ενδοσκοπικήχειρουργική έχει μικρότερη διεγερτική δράση στο σύστημα του στρες σε σύγκρισημε την ανοιχτή χειρουργική επέμβαση.Η αυξημένη και παρατεταμένη αντίδραση του άξονα υποθαλάμου- υπόφυσης-επινεφριδίου (ΗΡΑ) προφανώς σχετίζεται με το μήκος της χειρουργικής τομής καικατ’ επέκταση με το μέγεθος του χειρουργικού τραύματος και μπορεί να ευθύνεταιγια τον παρατεταμένο μετεγχειρητικά καταβολισμό που παρατηρείται μετά απόμείζονες ανοιχτές χειρουργικές επεμβάσεις.
Μελέτη του χειρουργικού stress μετά από ανοιχτή και λαπαροσκοπική χολοκυστεκτομή σε ζωικά πρότυπα
Authors: Αλεξόπουλος Βασίλειος
Published: September 2021

Το οξύ τραύμα μιας χειρουργικής επέμβασης προκαλεί μια σειρά από μεταβολικές και ορμονικές αλλαγές, οι οποίες χαρακτηρίζουν τη μεταβολική και νευροενδοκρινική απάντηση του οργανισμού.Η ενεργοποίηση του φλοιοεπινεφριδιακού άξονα και του συμπαθητικού νευρικού συστήματος προκαλούν την έκκριση κορτιζόλης και κατεχολαμινών. Οι ορμόνες αυτές αποτελούν τις κυριότερες παραμέτρους της ανταπόκρισης του οργανισμού στο τραύμα και η αύξησή τους είναι συνήθως ανάλογη της βαρύτητας της κάκωσης.Η λαπαροσκοπική χολοκυστεκτομή αποτελεί την σύγχρονη θεραπεία εκλογής για την χολολιθίαση και χαρακτηρίζεται από συντομότερη κινητοποίηση, ανάρρωση και επάνοδο του ασθενούς στις φυσιολογικές δραστηριότητες.Υποστηρίζεται ότι το χειρουργικό της τραύμα είναι μικρότερο και κατά συνέπεια υπάρχει μικρότερος βαθμός χειρουργικού stress και αποδεικνύεται από την περιορισμένη έκκριση των προαναφερθεισών ορμονών, σε σχέση με την ανοικτή χολοκυστεκτομή.Με την παρούσα μελέτη αυτή διερευνήθηκε η μεταβολική και νευροενδοκρινική απάντηση του ζωικού προτύπου στο τραύμα της ανοικτής και λαπαροσκοπικής χολοκυστεκτομής, με την χρησιμοποίηση χοίρων εκ των οποίων τρεις υποβλήθηκαν σε ανοικτή χολοκυστεκτομή και πέντε σε λαπαροσκοπική.Στις δυο ομάδες αξιολογήθηκαν οι τιμές της κορτιζόλης και των κατεχολαμινών κατά την έναρξή της (κατά την διάρκεια της αρχικής τομής του δέρματος), ανά 15 λεπτά κατά την διάρκεια της επέμβασης καθώς και το πρωί της πρώτης μετεγχειρητικής μέρας.Παρατηρήθηκε ότι στην ανοικτή χολοκυστεκτομή οι τιμές της κορτιζόλης ορού ήταν μεγαλύτερες από τις αντίστοιχες της λαπαροσκοπικής χολοκυστεκτομής σε όλους τους χρόνους της επέμβασης χωρίς όμως στατιστική διαφορά μεταξύ τους. Οι τιμές της επινεφρίνης και της νορεπινεφρίνης ορού ήταν μεγαλύτερες στην ανοικτή χολοκυστεκτομή από αυτές της λαπαροσκοπικής χολοκυστεκτομής σε όλους τους χρόνους της επέμβασης με στατιστική διαφορά στους χρόνους 0΄ και 15΄ όσον αφορά την πρώτη και στον χρόνο 0΄ όσον αφορά την δεύτερη. Δεν παρατηρήθηκαν στις μετεγχειρητικές τιμές της κορτιζόλης ορού μεταξύ των δύο ομάδων. Οι μετεγχειρητικές τιμές της επινεφρίνης ήταν μεγαλύτερες στην ανοικτή συγκριτικά με την λαπαροσκοπική χολοκυστεκτομή ενώ η μετεγχειρητική τιμή της νορεπινεφρίνης ήταν μικρότερη στην ομάδα της ανοικτής χολοκυστεκτομής. Οι διαφορές όμως αυτές δεν ήταν στατιστικά σημαντικές.Από τα αποτελέσματα της μελέτης αυτής είναι ενδεικτικό ότι η μεταβολική και νευροενδοκρινική απάντηση του οργανισμού μετά από λαπαροσκοπική χολοκυστεκτομή σε ζωικά πρότυπα είναι μικρότερη σε σύγκριση με την ανοικτή χειρουργική επέμβαση.
Ηωσινοφιλική κατιονική πρωτεΐνη (ECP) στην ενεργό ατοπική δερματίτιδα στα παιδιά
Authors: Βαλάρη Μανθούλα
Published: September 2021

Ηωσινοφιλική κατιονική πρωτεΐνη (ECP) στην ενεργό ατοπική δερματίτιδα στα παιδιά. Συσχέτιση με ευαισθητοποίηση σε κοινά αλλεργιογόνα. Η ατοπική δερματίτιδα (ΑΔ) είναι μία χρόνια, κνησμώδης φλεγμονώδης νόσος του δέρματος των παιδιών. Αν και τα επίπεδα της ηωσινοφιλικής κατιονικής πρωτεΐνης (ECP) είναι συχνά αυξημένα σε ασθενείς με ΑΔ, η δυνατότητα τους να μπορούν να προβλέψουν ευαισθητοποίηση σε ειδικά IgE για αλλεργιογόνα έχει ελάχιστα μελετηθεί. Ακόμη, πολύ λίγες προοπτικές μελέτες υπάρχουν σχετικά με την φυσική πορεία της πρώιμης έναρξης ΑΔ και της επακόλουθης πιθανής εμφάνισης άσθματος και άλλων ατοπικών νοσημάτων κατά την παιδική ηλικία. Σκοπός: Α. Να αναλυθεί η σχέση των επιπέδων της ECP με την ευαισθητοποίηση σε ειδικά IgE για κοινά αλλεργιογόνα σε βρέφη με ΑΔ. Β. Να καθορισθούν οι κλινικοί και εργαστηριακοί παράγοντες, κατά την αρχική αξιολόγηση των βρεφών με ΑΔ, που συσχετίζονται με την έκβαση της νόσου μέχρι τη σχολική ηλικία.Υλικό και μέθοδοι: 89 βρέφη με ΑΔ ηλικίας 3 έως 24 μηνών εισήχθηκαν στη μελέτη και 56 παρακολουθήθηκαν μέχρι την ηλικία των 8 ετών. Κατά την αρχική αξιολόγηση προσδιορίσθηκαν ο αριθμός των ηωσινοφίλων του αίματος, η ECP, η ολική IgE και οι ειδικές IgE για κοινά τροφικά και αερο-αλλεργιογόνα. Κάθε χρόνο τα παιδιά επανεξετάζονταν και οι γονείς απαντούσαν σε καθορισμένο ερωτηματολόγιο.Αποτελέσματα: A: Αρχική αξιολόγησηΣαράντα επτά τοις εκατό των ασθενών ήταν θετικοί τουλάχιστο σε ένα ειδικό IgE αλλεργιογόνο. Τα επίπεδα της ECP του ορού και του αριθμού των ηωσινοφίλων του αίματος ήταν υψηλότερα σε ασθενείς με ευαισθητοποίηση σε αλλεργιογόνα. Το βέλτιστο σημείο “cut off point” για την ECP ήταν 16,05 µg/l (ευαισθησία 54,2%; ειδικότητα 87,2%), και για τον αριθμό των ηωσινοφίλων 670,0 (ευαισθησία 60%; ειδικότητα 70%). Η συσχέτιση (r) της ECP με τα επίπεδα ολικής IgE και τη βαρύτητα ήταν στατιστικά σημαντικά. B: Μακροχρόνια παρακολούθηση Η ΑΔ είχε υποχωρήσει πλήρως σε 71,4% των ασθενών και εμφανίσθηκε άσθμα σε 51,8%, τροφική αλλεργία σε 16,1%, αλλεργική επιπεφυκίτιδα σε 10,7% και ρινίτιδα σε 16,1% των ασθενών. Η επιμονή της ΑΔ στην ηλικία των 7 ετών σχετιζόταν σημαντικά μόνο με τη βαρύτητα. Βρέφη με σοβαρή ΑΔ είχαν σημαντικά υψηλότερο ποσοστό επιμένουσας ΑΔ στην ηλικία των 7 ετών από ότι βρέφη με ήπια ή μέτρια ΑΔ (p=0,005 και p=0,032 αντίστοιχα). Βρέφη με ευαισθητοποίηση στο μείγμα οικιακής σκόνης ήταν σημαντικά πιθανότερο να έχουν επιμένουσα ΑΔ. Η βαρύτητα της ΑΔ κατά την αρχική αξιολόγηση και η τροφική αλλεργία βρέθηκε να συσχετίζονται σημαντικά με τη μετέπειτα εμφάνιση άσθματος. Οι ασθενείς που εμφάνισαν άσθμα σε σύγκριση με τους ασθενείς χωρίς άσθμα είχαν σημαντικά υψηλότερα επίπεδα ECP στον ορό κατά την αρχική αξιολόγηση.Συμπεράσματα: Η τιμή της ECP του ορού των βρεφών με ΑΔ σχετιζόταν σημαντικά με την κατάσταση της αλλεργικής ευαισθητοποίησης και βρέθηκε να είναι προγνωστικός δείκτης για την εμφάνιση άσθματος σε μεγαλύτερη ηλικία. Η βαρύτητα της ΑΔ ήταν ο κύριος παράγων πρόβλεψης για επιμένουσα ΑΔ στην όψιμη παιδική ηλικία και την εμφάνιση άσθματος.
Κρυοσυντήρηση ωοθηκικού ιστού για διατήρηση γονιμότητας
Authors: Αναστασιλάκης Χρυσόστομος
Published: September 2021

Σήμερα, η διατήρηση της γυναικείας γονιμότητας αποτελεί θέμα ιδιαίτερης σημασίας, λόγω της αριθμητικής αύξησης των γυναικών που διατρέχουν τον κίνδυνο να χάσουν την ικανότητά τους να αναπαραχθούν, εξ αιτίας ιατρικών, επαγγελματικών, οικονομικών ή κοινωνικών λόγων. Εξέχουσα θέση μεταξύ αυτών, κατέχουν οι κακοήθειες που αποτελούν ένα σημαντικότατο ιατρικό παράγοντα στειρότητας σε προεμμηνοπαυσιακές γυναίκες. Για να αντιμετωπισθούν οι αυξημένες απαιτήσεις για τη διατήρηση της γονιμότητας στις γυναίκες αυτές, αναπτύχθηκαν αρκετές μέθοδοι, συμπεριλαμβανομένων των: κρυοσυντήρηση εμβρύων, ωαρίων (ώριμο / ανώριμα) ή ωοθηκικού ιστού / κρυοσυντήρηση ωοθηκών, καλλιέργιες ωοθυλακίων, θωράκιση των γονάδων, καταστολή των ωοθηκών και μεταμόσχευση αυτών. Συνδυασμένες στρατηγικές έχουν επίσης δοκιμαστεί. Ενώ η κρυοσυντήρηση σπέρματος έχει χρησιμοποιηθεί με επιτυχία για πολλά χρόνια, η κρυοσυντήρηση ωοκυττάρων και ωοθηκικού ιστού προχώρησε με πολύ αργό ρυθμό. Στην παρούσα μελέτη προσπαθήσαμε να αξιολογήσουμε την μέθοδο ταχείας κατάψυξης ως επιλογή για τη διατήρηση της γονιμότητας, μετά από μακροχρόνια κρυοσυντήρηση ωοθηκικού ανθρώπινου ιστού. Ως εκ τούτου, ελήφθησαν δείγματα ωοθηκικού ιστού από είκοσι προεμμηνοπαυσιακές Καυκάσιες γυναίκες (εύρος ηλικίας 37-43 ετών), οι οποίες είχαν ήδη γεννήσει ένα τουλάχιστον παιδί και οι οποίες υποβλήθηκαν σε γυναικολογικές επεμβάσεις λόγω ύπαρξης αδενομύωσης, ινομυωμάτων ή μηνομητρορραγίας. Τα δείγματα κρυοσυντηρήθηκαν για έξι χρόνια με την μέθοδο της ταχείας καταψύξεως. Στη συνέχεια, αποψύχθηκαν και εξετάστηκαν για την παρουσία ωοκυττάρων και αξιολογήθηκαν ανοσοϊστοχημικά. Μόνο το 10% των δειγμάτων ωοθηκικού ιστού έδειξε την παρουσία ωοκυττάρων. Τα ευρήματα δεν συσχετίστηκαν με την ηλικία, το δείκτη μάζας σώματος, την ηλικία απόκτησης πρώτου τέκνου ή τον αριθμό των απογόνων, την υποκείμενη διαταραχή ή την πλευρά της ωοθήκης που αφαιρέθηκε. Είναι ενθαρρυντικό το γεγονός ότι η γονιμότητα διατηρείται σε κάποιο βαθμό, ακόμη και μετά από μια τόσο μακρά περίοδο κρυοσυντήρησης. Η μελέτη μας έχει ορισμένους περιορισμούς και συγκεκριμένα, πρώτον ο αριθμός των δειγμάτων ήταν μικρός. Μια μεγαλύτερη κλίμακα των δειγμάτων θα παρείχε ασφαλέστερα στατιστικά αποτελέσματα. Δεύτερον, δεν υπήρχε ομάδα ελέγχου. Τρίτον, παρά την τεκμηριωμένη εκ των προτέρων γονιμότητα, η προχωρημένη αναπαραγωγική ηλικία των συμμετεχόντων θα μπορούσε να επηρεάσει τη διατήρηση της γονιμότητας τους. Τέταρτον, λόγω της επεμβατικής φύσης της διαδικασίας η στρατολόγηση υγιών δοτών θεωρήθηκε ανήθικη και έτσι επιλέχθηκαν μόνο γυναίκες που υποβλήθηκαν κατ΄ ανάγκη σε χειρουργική επέμβαση. Τέλος, καταλήξαμε στο συμπέρασμα ότι η κρυοσυντήρηση ωοθηκικού ιστού με ταχεία κατάψυξη για την διατήρηση της γονιμότητας, απαιτεί περαιτέρω αξιολόγηση, καθώς καμία εκ των διερευνούμενων κλινικών παραμέτρων δεν συχετίστηκε με τα αποτελέσματα. Ως εκ τούτου, η μέθοδος κρυοσυντήρησης ταχείας κατάψυξης ωοθηκικού ιστού δεν μπορεί να προταθεί, έναντι των άλλων μεθόδων που χρησιμοποιούνται ήδη για το σκοπό αυτό της διατήρησης γονιμότητας όπως π.χ. η κατάψυξη εμβρύων.
Μελέτη της μυκητιασικής χλωρίδας των ψωριασικών πλακών
Authors: Καυκάς Ηλίας
Published: September 2021

Η ψωρίαση είναι μια χρόνια φλεγμονώδης δερματοπάθεια πολυπαραγοντικής αιτιολογίας, η οποία χαρακτηρίζεται από ταχύ πολλαπλασιασμό των κερατινοκυττάρων της επιδερμίδας. Κλινικά, παρουσιάζεται τυπικά με ερυθηματολεπιδώδεις πλάκες, με χαρακτηριστική κατανομή (αγκώνες, γόνατα, οσφυιοϊερά χώρα) στις εκτατικές επιφάνειες του σώματος (χρόνια κατά πλάκας ψωρίαση) και συχνή προσβολή του τριχωτού και των ονύχων. Λοιμογόνοι παράγοντες έχουν από παλιά ενοχοποιηθεί ως αιτιολογικοί παράγοντες της ψωρίασης, σχετιζόμενοι με την έκλυση ή την επιδείνωση της νόσου. Ο αποικισμός του δέρματος και του εντέρου από S. aureus, αλλά και μύκητες, όπως Candida albicans και Malassezia furfur έχει συσχετισθεί με εξάρσεις της ψωρίασης. Σκοπός της παρούσας μελέτης ήταν η ανάλυση της μυκητιακής χλωρίδας στις δερματικές βλάβες ψωριασικών ασθενών, με τη χρήση των κατάλληλων μυκητολογικών τεχνικών, και η σύγκριση με την μυκητιακή χλωρίδα του παρακείμενου υγιούς δέρματος των ίδιων ασθενών. Απώτερος στόχος ήταν η εξαγωγή συμπερασμάτων σχετικά με τον πιθανό ρόλο και την σημασία του αποικισμού από μύκητες στο ψωριασικό δέρμα, καθώς και η πιθανή αξιοποίηση των ευρημάτων στη διαγνωστική και θεραπευτική προσέγγιση της ψωρίασης.
Μελέτη, κατασκευή και έλεγχος συστημάτων επαγωγικής μεταφοράς ισχύος
Authors: Γατή Ελένη
Published: September 2021

Στην παρούσα διδακτορική διατριβή περιγράφεται η μελέτη και η κατασκευή ενός συστήματος επαγωγικής μεταφοράς ισχύος για εφαρμογές φόρτισης ηλεκτρικών οχημάτων. Για τη μαγνητική σύζευξη προτείνεται μια τοπολογία μετασχηματιστή μεγάλου διακένου, μορφής U-Ι για τοποθέτηση στον εμπρόσθιο προφυλακτήρα του οχήματος. Η προτεινόμενη τοπολογία παρουσιάζει επιθυμητά χαρακτηριστικά σχετικά με την ελαχιστοποίηση του διακένου αέρα, την ευκολία ευθυγράμμισης μεταξύ πρωτεύοντος και δευτερεύοντος, το βάρος και το κόστος κατασκευής, σε σχέση με τις συχνά χρησιμοποιούμενες επιδαπέδιες σπειροειδείς διατάξεις. Προτείνεται μια στρατηγική ελέγχου της συχνότητας λειτουργίας για βέλτιστη επίδοση του συστήματος στις μεταβαλλόμενες συνθήκες σύζευξης, κατάλληλη, επίσης, για δυναμικά μεταβαλλόμενες καταστάσεις. Ο έλεγχος εκτελείται με βρόχο κλειδώματος φάσης (PLL) μέσω οπτικής επικοινωνίας μεταξύ των υποσυστημάτων πρωτεύοντος και δευτερεύοντος. Η φάση του ρεύματος φορτίου μεταδίδεται μέσω υπερύθρων στο πρωτεύον, όπου η διάταξη PLL συγχρονίζει την τάση εξόδου του αντιστροφέα με το εν λόγω σήμα, εξασφαλίζοντας συνθήκες συντονισμού. Πειραματικά αποτελέσματα στο πρωτότυπο σύστημα δείχνουν ταχεία απόκριση συχνότητας μαζί με σταθερή τάση εξόδου σε μεταβαλλόμενες συνθήκες σύζευξης και φορτίου. Η προτεινόμενη τεχνική ελέγχου υπερτερεί έναντι άλλων σε θέματα ευστάθειας, ταχύτητας, ασφάλειας λειτουργίας και σταθερότητας της τάσης εξόδου, σε εφαρμογές στατής και δυναμικής φόρτισης.Τέλος, προτείνεται μια τοπολογία ασύμμετρης φόρτισης του συντονισμένου δευτερεύοντος για αύξηση της μεταφερόμενης ισχύος. Η ασύμμετρη φόρτιση πραγματοποιείται μέσω σύνδεσης του συντονισμένου κυκλώματος με το φορτίο κατά τη θετική ημιπερίοδο λειτουργίας και βραχυκύκλωσής του κατά την αρνητική ημιπερίοδο. Με αυτόν τον τρόπο επιτυγχάνεται αύξηση της μεταφερόμενης ισχύος στο φορτίο. Η τελευταία προκύπτει από τη μείωση της ισοδύναμης αντίστασης φορτίου, όπως αντικατοπτρίζεται στο συντονισμένο κύκλωμα, με αποτέλεσμα την αύξηση του συντελεστή ποιότητας και την επακόλουθη αύξηση της απορροφούμενης ενέργειας από δεδομένη πηγή τάσης. Με προσθήκη χωρητικού φίλτρου εξόδου προκαλείται περαιτέρω αύξηση της μεταφερόμενης ισχύος, λόγω αντίστοιχου μετασχηματισμού του φορτίου. Προσομοιώσεις και πειραματικά αποτελέσματα επιβεβαιώνουν την σημαντική αύξηση ισχύος σε σύγκριση με αντίστοιχο σύστημα ανόρθωσης πλήρους γέφυρας.
Πειραματισμός, αξίες και δημοκρατία στο έργο του John Dewey
Authors: Αλεξάκης Δημήτριος
Published: September 2021

Η παρούσα διατριβή επικεντρώνεται στην σχέση της επιστήμης με τη δημοκρατία στο έργο ενός από τους σημαντικότερους εκπροσώπους του αμερικάνικου πραγματισμού∙ του John Dewey. Εκλαμβάνοντας τον πειραματισμό του Dewey ως μια φιλοσοφία της πράξης, η οποία βασίζεται στην πειραματική μέθοδο των σύγχρονων φυσικών επιστημών εξετάζει τη σύνδεση του λειτουργικού χαρακτήρα του πειραματισμού με τη ριζοσπαστική θεωρία του Dewey για τη δημοκρατία και το συγκεκριμένο αξιακό περιεχόμενο που προσδίδει σε αυτήν. Τίθεται το ερώτημα για το κατά πόσο ο επιστημονικός αντικειμενισμός του πραγματισμού μπορεί να μας καθοδηγήσει στον δημοκρατικό μετασχηματισμό της κοινωνίας και να δικαιολογήσει το δημοκρατικό ιδεώδες έναντι άλλων μορφών κοινωνικής οργάνωσης. Κινούμενη προς σε αυτήν την κατεύθυνση η εργασία αναλύει συστηματικά τόσο το πρόβλημα της δικαιολόγησης των δημοκρατικών αξιών και του δημοκρατικού ιδεώδους όσο και τις διαφορετικές στρατηγικές με τις οποίες ο Dewey προσπάθησε να το επιλύσει. Έτσι, οι δημοκρατικές αξίες και η δικαιολόγησή τους αναδεικνύεται σε κομβικό ζήτημα της ντιουιανής σκέψης, το οποίο διαπερνάει κάθετα το θεωρητικό έργο του Dewey. Αποτελεί, επίσης, εκείνο το στοιχείο που αποκαλύπτει τόσο τα αδιέξοδα όσο και το κριτικό δυναμικό του πειραματισμού.Η εργασία υποστηρίζει πως το σύνολο του έργου του Dewey διέπεται από μία ανεπίλυτη ένταση μεταξύ του λειτουργικού χαρακτήρα της πειραματικής μεθόδου και των δημοκρατικών αξιών. Η αδυναμία του Dewey να μεταβεί ικανοποιητικά από την πραγματιστική γνωσιοθεωρία στο πεδίο των αξιών αφήνει, εν τέλει, μετέωρο το εγχείρημα της συγκρότησης μιας φιλοσοφίας της πράξης, η οποία βασίζεται στην πειραματική μέθοδο των φυσικών επιστημών. Το αποτέλεσμα είναι να υπάρχει αναπόδραστα ένα ανορθολογικό υπόλοιπο στην ντιουιανή θεωρία περί δημοκρατίας.